*A határozati javaslat elfogadásához*

*a* ***Mötv. 68. §-a alapján minősített*** *többség szükséges,*

*az előterjesztés* ***nyilvános ülésen tárgyalható****!*

*84. számú előterjesztés*

Bátaszék Város Önkormányzat Képviselő-testületének 2023. május 10-én

16 órakor megtartandó RENDKÍVÜLI ülésére

Javaslat az önkormányzat és intézményeinél foglalkoztatottak jövedelem-kiegészítésére

|  |
| --- |
| **Előterjesztő:** dr. Bozsolik Róbert polgármester  **Készítette** : Tóthné Lelkes Erika pénzügyi irodavezető  dr. Firle-Paksi Anna aljegyző    **Törvényességi ellenőrzést végezte:** Takaróné dr. Mihó Beatrix jogi referens  **Tárgyalja:** - |

**Tisztelt Képviselő-testület!**

Ismert Önök előtt, hogy az Önkormányzat és a fenntartásában lévő intézmények költségvetésének összeállításakor a központi bérintézkedések (minimálbér, garantált bérminimum emelés) végrehajtásához a saját forrásaink terhére kellett a szükséges fedezetét biztosítanunk. A minimálbér változásához kapcsolódóan bruttó 32 000 Ft/fő/hó, a garantált bérminimumhoz kapcsolódóan bruttó 36 400 Ft/fő/hó emelés történt az előző évhez képest, az ágazati pótlékok emelkedése is forrásigénnyel lépett fel.

Emellett a személyi kiadások tervezésénél az a már előző évben is elfogadott elv változatlanul érvényesült, miszerint a központi bérintézkedéssel nem érintett dolgozók vonatkozásában is történjen bérrendezés a jövedelem reálértékének részbeni megőrzése érdekében. A behatárolt pénzügyi fedezet miatt bruttó 20.000 Ft/fő/hó béremeléssel számoltunk, ennek megfelelően fogadtuk el az eredeti előirányzatokat. Ezen dolgozók esetében az emelés összege alacsonyabb a központi bérintézkedéssel érintett munkavállalók bérnövekedésétől, akiknél havi bruttó 32 000 Ft – 79 000 Ft/fő/hó összegű emelés történt a minimálbér, a garantált bérminimum, valamint az ágazati pótlék módosulása miatt.

A költségvetés elfogadását követően - a minimálbér és a garantált bérminimum, valamint a pedagógusok bérének 2023. január 1-jétől történő emeléséhez a települési önkormányzatok számára biztosítandó támogatásról szóló 68/2023. (III. 10.) kormányrendelet alapján a központi bérintézkedések fedezetére 55 724 725 Ft pótlólagos támogatást állapítottak meg az alábbi jogcímeket érintően:

- Önkormányzati hivatal működésének támogatására 8 949 774 Ft

- köznevelési feladatok támogatására 28 156 778 Ft

- szociális és gyermekjóléti feladatok támogatására 14 413 082 Ft

- gyermekétkeztetési támogatására 4 205 091 Ft.

A fenti feladatok egy részét társulás formájában látjuk el, ezért a hatályos megállapodások alapján az önkormányzatunkat megillető állami támogatásrész mintegy 43,2 millió Ft.

**A központi költségvetés által biztosított összeg nem kezelhető forrásbővülésként, a saját forrásból „megelőlegezett” pénzeszköz felszabadítását jelenti, ezért alapvetően a költségvetési egyensúly megteremtése érdekében betervezett jelentős összegű ingatlan értékesítési bevétel csökkentésére kell helyeznünk a hangsúlyt.**

Az elmúlt ülésen tárgyalta a Képviselő-testület e pótlólagos források felhasználásával összefüggő előterjesztéseket, melynek keretében a KÖH és a Társulások költségvetés-módosításáról alkotott véleményt.

A pótlólagos állami támogatással összhangan a KÖH-nél részben a fenntartó önkormányzatok éves hozzájárulásának csökkentésére, részben a személyi juttatások kiadási előirányzat (és a kapcsolódó járulék előirányzat) szerény emelésére tettünk javaslatot a fenntartó önkormányzatok polgármestereinek egyetértésével. A társulások esetén az önkormányzati hozzájárulások csökkentését javasoltuk. Mindkét előterjesztést támogatta a Testület.

Az elfogadott 3,5 millió Ft összegű kiadásemelkedés nem terheli jelentős mértékben a költségvetést, a dolgozók megbecsülése és megtartása érdekében viszont pozitív lépést jelentett. E döntés a költségvetés tervezéskor is alkalmazott elvet betartva, kizárólag a központi bérintézkedésben nem részesült dolgozókat érintette, a költségvetésben elfogadott bruttó 20 000 Ft/fő/hó béremelésen túl további 10 000 Ft/fő/hó összeggel számolt keretet állapítottunk meg részükre az intézmény költségvetésében. Az elfogadott emeléssel sem éri el a jövedelem-emelkedés a más ágazatokat érintő központi intézkedés következtében megvalósult bérrendezés nagyságát. A munkavállalók nagy része a garantált bérminimumot kismértékben meghaladó keresettel rendelkezik, az államigazgatás más területén munkát végzőkhöz mérten is alacsony keresetű.

A kiadással nem terhelt támogatásrészt az ingatlanértékesítési bevételek csökkentésére használtuk fel a folyamatos működés biztosabb pénzügyi feltételeinek megteremtése érdekében, a felhalmozási bevételek előirányzata az eredetileg tervezett 69 000 000 Ft-ról - 40 125 610 Ft összegű csökkentéssel - 28 874 390 Ft-ra változott a költségvetés I. módosításának elfogadásával.

A költségvetés módosítás elfogadását követően e napirendhez kapcsolódóan a Szociális Bizottság javaslatát támogatva a Képviselő-testület többségi döntéssel – kizárólag a Gondozási Központ Bátaszék működési területén dolgozó 14 fő közalkalmazottját érintően - bruttó 10 000 Ft/fő/hó és járulékai mértékű - egyszeri jövedelemkiegészítésről döntött az önkormányzat 2023. évi költségvetésének általános tartaléka terhére.

Az ülésen meghozott egyéb, az általános tartalék felhasználását eredményező határozat a rendelkezésre álló előirányzatot minimális mértékre csökkentette, ezért az előzőekben részletezett 104/2023. (IV.26.) testületi határozat végrehajtását az önkormányzat érdekeire való tekintettel felfüggesztettem.

Álláspontom szerint a bérrendezést csak egységesen, minden érintett számára egyenlő feltételek alkalmazásával indokolt végrehajtani, ezért felmérésre került a minimálbér és garantált bérminimum változás miatti béremelkedések száma az önkormányzatnál, valamint a teljes intézményhálózatot és az önkormányzati Kft.-ket érintően is. A végrehajtásában felfüggesztett bérrendezési javaslatban szereplő 14 fővel szemben összesen 77 fő lehet érintett jövedelemkiegészítésben, az ő vonatkozásukban egységesen javasolt bérintézkedés fedezetéhez járulékokkal együtt 8 685 463 Ft fedezet szükséges éves szinten. A KÖH-nél, a Marketing Kft.-nél, valamint Bátaszék város önkormányzatánál a tervezett bér és járulék előirányzat terhére megoldható az egyszeri juttatás, így összesen a pótlólagos fedezet mértéke 8 359 175 Ft. A feladatellátásban érintett települések polgármestereivel is egyeztettük a javaslatot, akik úgy nyilatkoztak, hogy amennyiben önkormányzatunk támogató döntést hoz, úgy a rájuk eső kiegészítést finanszírozni fogják.

Jelenlegi információink szerint az év során további forrásbővülés várható. Az előzetes számítások szerint ez évben a forrásainkat bővíteni fogja a társulások 2022. évi elszámolása révén közel 13 millió Ft összegű bevétel, továbbá a váltó fix díjtarifás villamosenergia és földgázár május 1-jétől történő csökkenéséből adódóan mintegy 20.000.000 Ft összegű költségmegtakarítás, mely utóbbi a jelenlegi információk alapján csak hozzávetőlegesen becsülhető meg. Ezek a plusz források a későbbiekben részben egyösszegben, részben szakaszosan fognak a költségvetésben rendelkezésre állni, ezért a javasolt egyszeri juttatás finanszírozhatóságának fedezete a 2023. évi költségvetésben jelenleg az ingatlanértékesítési bevétel megemelésével teremthető meg, ezért javaslom ennek az előirányzatnak 10 millió Ft-tal történő növelését, ezzel összefüggően az általános tartalék-keret megemelését.

Az általános tartalék módosított összegéből javaslom Bátaszék Város működési területén a minimálbér-és garantált bérminimum emeléssel érintett valamennyi dolgozó számára, 2023. január 1-jére visszamenőleg, bruttó 10 000 Ft/Fő/hó kiadási keretösszeg és annak vonzataként a járulékkiadás biztosítását.

Mindezen információk alapján kérem, hogy a határozati javaslatban foglaltakat szíveskedjenek támogatni.

**H a t á r o z a t i j a v a s l a t:**

**Egyszeri jövedelem-kiegészítés céljából nyújtandó keretösszeg megállapítására**

Bátaszék Város Önkormányzat Képviselő-testülete a 2023. január 1-jére visszamenőleg a minimálbér és garantált bérminimum emeléssel érintett dolgozók egyszeri jövedelem-kiegészítése céljából

1. az önkormányzat 2023. évi költségvetésében az ingatlanértékesítési bevételt 10.000.000 Ft-tal megemeli, a pótlólagos forrás összegével az általános tartalék előirányzatát növeli - egyúttal felkéri a város jegyzőjét, hogy a következő negyedévben a helyi költségvetési rendelet módosításakor gondoskodjon az előbbiekben rögzített adatok átvezetéséről;
2. az önkormányzat - fenti módon módosított- 2023. évi költségvetésének általános tartaléka terhére:
3. a Bátaszék és Környéke Önkormányzatainak Egészségügyi Szociális és Gyermekjóléti Intézmény-fenntartó Társulásnak – a Gondozási Központ intézmény Bátaszék működési területén dolgozó 14 fő közalkalmazott részére, bruttó 10.000 Ft/fő/hó keretösszeggel számolt – 1.540.000 Ft bér és 200.200 Ft járulék fedezetet,
4. a Mikrotértégi Óvoda és Bölcsőde Intézmény-fenntartó Társulásnak - a Bátaszéki Mikrotérségi Óvoda, Bölcsőde és Konyha intézmény Bátaszék működési területén dolgozó 40 fő közalkalmazott részére, bruttó 10.000 Ft/fő/hó, a foglalkoztatáshoz kapcsolódó munkaidő-arányos keretösszeggel számolt - 4.015.000 Ft bér és 521.950 Ft járulék fedezetet,
5. a BÁT-KOM 2004 Kft.-nek - 19 fő munkavállaló részére, bruttó 10.000 Ft/fő/hó, a foglalkoztatáshoz kapcsolódó munkaidőarányos keretösszeggel számolt – 1.842.500 Ft bér és 239.525 Ft járulék fedezetet

összesen 8.359.175 Ft keretösszeget biztosít.

1. egyetért azzal, hogy
2. a Bátaszéki Közös Önkormányzati Hivatalnál 2 fő részére - bruttó 10.000 Ft/fő/hó a foglalkoztatáshoz kapcsolódó munkaidő-arányos keretösszeggel számolt - 123.750 Ft bér és 16.088 Ft járulék;
3. a Bátaszékért Nonprofit Kft-nél 1 fő részére - bruttó 10.000 Ft/fő/hó foglalkoztatáshoz kapcsolódó munkaidő-arányos keretösszeggel számolt – 55.000 Ft bér 7.150,Ft járulék;
4. Bátaszék Város Önkormányzatánál 1 fő munkavállaló részére, - bruttó 10.000 Ft/fő/hó keretösszeggel számolt – 110.000 Ft bér és 14.300 Ft járulék

kiadás finanszírozása történjen meg az intézmény, gazdasági társaság saját költségvetése, üzleti terve – ezen belül a személyi juttatások és a munkaadót terhelő járulékok előirányzat – terhére.

1. egyúttal a 104/2023. (IV.26.) önk.-i határozatát hatályon kívül helyezi.

*Határidő:* 2023. május 17.

*Felelős*: dr. Firle-Paksi Anna aljegyző

(határozat megküldéséért)

*Határozatról értesül*: érintett intézmények

Bátaszéki KÖH Pénzügyi Iroda

irattár